รอบรั้วทั่วไทย
จี้พัฒนามุกดาหารเทียบเท่าลาว
18 ธ.ค. 2555

จี้พัฒนามุกดาหารเทียบเท่าลาว
นายศิริศักดิ์ ลือพาณิชย์กุล เลขาธิการหอการค้าจังหวัดมุกดาหาร เรียกร้องให้ทางจังหวัดเร่งพัฒนาให้ทันกับความเจริญเติบโตเทียบเท่า สปป.ลาว นอกจากมีโครงการพัฒนารถไฟความเร็วสูงเชื่อมต่อจากจีนแล้ว ล่าสุดแขวงสะหวันนะเขต ได้รับเงินกู้จากญี่ปุ่นก่อสร้างสนามบินนานาชาติแห่งใหม่รองรับเครื่องบินโบอิ้ง 747
พัทลุงห้ามพระจำวัดติดริมเขา
นายวิญญู ทองสกุล ผวจ.พัทลุง ได้สั่งห้ามพระสงฆ์จำวัดติดริมเขาวัดคูหาสวรรค์ หลังเกิดเหตุหินถล่มทับกุฏิพระครูประสาธน์ โสภณ จนได้รับบาดเจ็บ เมื่อวันที่ 15 ธ.ค. ส่วนประชาชนที่อาศัยอยู่รอบบริเวณวัดดังกล่าวกว่า 500 ครัวเรือน หากไม่ปลอดภัยขอให้อพยพไปอยู่ที่เต็นท์ ซึ่งทางเทศบาลเมืองพัทลุงเตรียมไว้
ล่าโจรลักมีดดาบหล่อสำริด 30 เล่ม
ตำรวจ สภ.พระนครศรีอยุธยา เร่งติดตามไล่ล่าคนร้ายที่ก่อเหตุโจรกรรมมีดดาบจำนวน 30 เล่ม ของประติมากรรมรูปหล่อสำริดทหารพม่า เพนียดคล้องช้างอยุธยา โดยมุ่งเป้าหมาย 3 กลุ่มคนร้าย คือ 1.กลุ่มเก็บของเก่าจำพวกซาเล้ง 2.กลุ่มวัยรุ่นขี้ยา และ 3.กลุ่มนิยมวัตถุโบราณ
ชาวเขาร้องไม่มีไฟใช้กว่า 30 ปี 
นายธวัชชัย เทอดเผ่าไทย ผวจ.ลำปาง รับปากกับชาวเขาจาก 5 ตำบล อ.งาว จ.ลำปาง กว่า 100 คน ที่ยื่นหนังสือร้องขอความช่วยเหลือ ว่าจะเร่งแก้ปัญหาความเดือดร้อนที่ชาวเขากว่า 500 ครัวเรือน ไม่มีไฟฟ้าใช้มานานกว่า 30 ปี